‘Započeli su s kažnjavanjem. Jednu po jednu osobu vodili su u zasebnu sobu. Na ruke su nam stavili lisice. Četvorica policajaca zajedno su kažnjavala ljude. Prvo udaranje po nogama, zatim brijanje noge i prženje vrućim željeznim štapom’, tvrdi migrant za portal H-alter

Jedan migrant iznio je optužbe da je hrvatska policija fizički kažnjavala migrante udarajući ih nogama, brijući im noge i žigosala ih željeznim štapom, piše portal H-alter.

“Policija nas je uhvatila u Hrvatskoj i odvela u policijsku postaju. Bilo nas je desetak. Započeli su s kažnjavanjem. Jednu po jednu osobu vodili su u zasebnu sobu. Na ruke su nam stavili lisice. Četvorica policajaca zajedno su kažnjavala ljude. Prvo udaranje po nogama, zatim brijanje noge i prženje vrućim željeznim štapom”, ispričao je migrant za H-alter.

Nije mogao zatražiti azil

Trenutačno se nalazi u Bosni i Hercegovini gdje ga je na kraju policija vratila, navodno bez da mu je omogućeno da zatraži azil. Poslao je fotografiju spržene desne noge, potvrdu da je zaprimljen u ambulantu u Bosanskoj Krupi i fotografiju lijekova koje uzima da se oporavi od ozljede.

Incident se navodno dogodio početkom rujna nakon što je s grupom ljudi prešao granicu iz Bosne i Hercegovine prema Hrvatskoj. Policija ih je uhvatila te su odvedeni u policijsku postaju, no nije poznato o kojoj se točno postaji radi. Navodno nije jako daleko od ceste E71.

Prema pisanju H-altera, dva dana nakon “mučenja”, po povratku u Bosnu i Hercegovinu, 26-godišnji migrant potražio je pomoć u lječničkoj ambulanti u Bosanskoj Krupi, pri čemu je liječnik ustvrdio kako ima opekline na prednjoj strani desne potkoljenice. Propisani su mu i lijekovi. Migrant je poslao H-alteru fotografiju lijekova i uputnice specijalistu.

Prijavili su slučaj

Prijatelj ovog migranta tvrdi da mu je hrvatska policija u posljednjem pokušaju prelaska granice oduzela stvari i uništila mobitel. Obojica migranata, čija su stvarna imena izostavljena zbog njihove sigurnosti, trenutačno borave u kampu Bira u Bihaću, a navodno nasilje hrvatske policije prijavili su Međunarodnoj organizaciji za migracije (IOM). Kažu kako zasad ne vide da je itko išta napravio po tom pitanju, osim što su im prokomentirali da je čitava stvar “nepoštena”.

“Svakoga dana u kamp dolaze ljudi koje je protjerala hrvatska policija, i gotovi svi su bili pretučeni i mučeni, te su im oduzimane stvari. Sada dajemo jasne dokaze da muče ljude i na ovako strašne načine, da im ostavljaju žigove, prže ih vrućim željezom. Sve samo da bi ih obeshrabrili i dotukli, da ne pomisle više ići opet preko granice. Naša nam osnovna prava nisu omogućena, upite o azilu oni ne žele čuti”, objasnio je drugi migrant.

Poslali smo Ministarstvu unutarnjih poslova upit da komentira ove navode, no odgovor još nismo dobili. Čim ga dobijemo, objavit ćemo ga.

Stranica ‘Border no good’ tvrdi: Preminuo migrant koji je protjeran bez cipela

Uz to, stranica “Border no good” na Facebooku jučer je objavila da je preminuo muškarac Ali. Njemu je prošle zime hrvatska policija oduzela cipele te ga protjerala s granice. Ali se tako smrznutih nogu satima vraćao po snijegu u kamp u Bosni.

Nakon što se vratio odbio je hospitalizaciju i amputaciju nožnih prstiju. Vjeruje se da je zbog šoka upao u neku vrstu poricanja, da se isključio iz stvarnosti i psihički obolio.

Kratko je ipak hospitaliziran na psihijatrijskom odjelu. Nožni prsti su mu na kraju otpali sami od sebe te je nakon toga navodno i dalje pokušavao isplanirati prijelaz granice uz pomoć štaka i s onime što je ostalo od njegove noge. Stanje mu se fizički pogoršalo pa je hospitaliziran u Bihaću gdje je i preminuo, piše Border no good.